钦定古今图书集成/理学汇编/文学典/第049卷 > 崔信明〈郑世翼〉
## 钦定古今图书集成/理学汇编/文学典/第049卷 > 崔信明〈郑世翼〉

按《唐书文艺传》：“崔信明，青州益都人。高祖光伯，仕后
魏为七兵尚书。信明之生，五月五日，日方中，有异雀
鸣集庭树。太史令史良为占曰：‘五月为火，火主离，离
为文，日中文之盛也。雀五色而鸣，此儿将以文显。然
雀类微，位殆不高邪’！及长，强记，美文章。乡人高孝基
尝语人曰：‘崔生才富为一时冠，但恨位不到耳’。”隋大
业中，为尧城令。窦建德僭号，而信明族弟敬素者为
贼鸿胪卿，自谓得意，语信明曰：“夏王英武，有举天下
心，士女襁负而至不可数，兄不以此时立功立事，岂
所谓见几不俟终日乎？”答曰：“昔申胥海隅钓师，能固
其节尔，欲吾屈身贼中求斗筲邪？”遂逾城去，隐太行
山。贞观六年，有诏即家拜兴势丞，迁秦川令，卒。信明蹇亢，以门望自负，尝矜其文，谓过李百药，议者不许。
扬州录事参军郑世翼者，亦骜倨，数恌轻忤物，遇信
明江中，谓曰：“闻公有‘枫落吴江冷，愿见其馀’。”信明欣
然，多出众篇。世翼览未终，曰：“所见不逮所闻。”投诸水，
引舟去。

世翼，郑州荥阳人。周仪同大将军敬德孙。贞观时坐
怨谤流死巂州。撰《交游传》行于世。信明子冬日，武后
时位黄门侍郎，为酷吏诬死。